ETXEBERRIA IRADI (EH Bildu, 2014-12-04):
...ugalketa lagundua debekatzea osasun sistema publikoan, jakina emakume askok erabil dezaketen zerbitzua dela baina ez emakumeak bakarrik baldin badaude, hau da, emakumeak gizon bat beharko dute ondoan.
Mezua argia da, hay que tener hijos pero como Dios manda.
Familia erreprodukziorako, familia ugalketarako instituzioa eta gizonak ordena soziala bermatzeko. Bermatzeko gauzak diren bezalakoak izaten jarraitzen dutela eta bermatzeko emakumeek egin behar dutena egiten jarraitzen dutela. PPren gobernuaren murrizketa diskriminatzaile honek ez ditu ez prestazioak gehitzen, ez hobetzen. Ez ditu ez herritarren eskubideak gehitzen, ez hobetzen.
Aldiz, PPren morala inposatzera dator. Horretan saiatu dira abortuaren kontrareformarekin ere, edota sexu bereko pertsonak ezkontzeko aukera ematen duen legearen kontra eginez.
Zer aldaketa egin du PPren gobernuak? Osasun sistema publikoan ugalketa lagundua erabili ahal izateko baldintzak gogortu ditu, bete beharreko baldintza da bikotekidea edukitzea, emakumeek bikotekide bat izatea.
Bete beharreko baldintza da baina ez da baldintza nahikoa, bikotekide horrek gizonezkoa izan behar du. Duela egun gutxi arte Osasun ministroa izan den Ana Matok argi adierazi zuen, la falta de varón no es problema médico, la falta de varón.
Antzutasun arazoren bat duten bikote heterosexualei soilik aitortzen die ugalketa lagundurako eskubidea. Bikote heterosexualek haurra izateko laguntza behar badute, osasun sistema publikora jo dezakete, ez ordea emakumeez osatutako bikoteek edo bikotekiderik gabeko emakumeek.
Ugalketa lagundurako unitatera bi gauza eraman beharko lirateke hortaz, osasun txartela batetik eta gizonezko bikotekidea bestetik.
Egia da autonomia erkidegoek badaukatela ahalmena zerbitzuen kartera hau handitzeko bakoitzaren aurrekontu partidatik dirua jarrita. Kontua da PPren gobernuaren murrizketa diskriminatzaile honek lege markoa ematen diela ondoan gizonik ez duten emakumeak kanporatu nahi dituzten autonomia erkidegoei.
Hemendik aurrera zerbitzua ez dago emakume guztientzat bermatuta, autonomia erkidego bakoitzaren borodantearen menpe geratzen baita eskubide hau bete ala ez.
Eta zeri erantzuten dio murrizketa honek? Guk hiru ideia nabarmendu nahiko genituzke:
Bat, familia mota bat inposatu nahi da, familia nuklear heterosexuala. Emakumeez osatutako bikoteak edo bikoterik gabeko emakumeak bigarren mailako herritar bihurtuz.
Bi, hau zeozer bada, murrizketa ideologiko bat da. Eta mezua argia da, bikote heterosexualak dira guztiaren oinarria, bikote heterosexualak dira guztiaren abiapuntua.
Eta hiru, osasun publikoko murrizketak eskubide galerak dira herritarrontzat.
Esan dudan bezala, familia mota bat inposatu nahi da, familia nuklear heterosexuala. Eredu hori jarraitzen dutenak eskubide guztiak. Aldiz, eredu heterosexuala zalantzan jartzen dutenak, bigarren mailako herritarrak, hautu jakin bat egiten dutenak kanporatu egiten ditu, diskriminatzailea da goitik behera, diskriminazio borondate argia dauka.
Izan ere, teknika hauek ezer sendatzen ez badute, aldiz, haurrak izatea ahalbidetzen badute, emakume guztiek, emakume guztiek aukera eta eskubide berdinak izan beharko genituzke. Zergatik gizonezko bikote kidea daukanak bai eta besteek ez? Gizonezkorik badaukazu? Apta. Gizonezkorik ez daukazu? No apta.
Guraso izateko modu bakarra sustatu nahi du Madrilek, familia eredu bakarra: aita, ama eta seme-alabez osatutakoa. Jesús, María eta José.
Bigarrenik hau zeozer bada murrizketa ideologiko bat da. PP-k bere zerua inposatu nahi digu, herritar gehienentzat infernuaren antza hartzen ari den arren. PP-ren zerua gehienon infernua.
PP-k errealitatea moldatu nahi du bere ideologiaren antza har dezan. Familia nuklear heterosexuala, katoliko apostolikoa, creyente y obediente. Mujeres que se casan y son sumisas. Adán eta Eva, María eta José, bikote heterosexuala guztiaren abiapuntua, bikote heterosexuala guztiaren oinarria.
Eta hirugarrenik eta azkenik: osasun publikoko murrizketak eskubide galerak dira herritarrontzat. PP-ren politikei esker, PP-ren politikei esker, gero eta gehiago eskubideak saldu eta erosi egin daitezke. Sistema publikoak bermatzen ez duenak merkatu kapitalistak salduko du, dirua daukanak erosi eta gainontzekoak salduta geratuko dira.
Nabarmendu beharrekoa da zerbitzu publikoak murrizteko joera honen atzean badagoela baita ere esparru pribatuan merkatu kapitalistan, zerbitzu hauen eskaera sustatzeko borondate bat.
Ugalketa lagundua murrizten dute osasun sistema publikoan eskaera hori klinika pribatuetara bideratzeko besteak, beste. Gure eskubide galera klinika pribatuen eta kapitalaren bazka izaten ari da.
Eta Madrildik ezer gutxi espero dezakegunez Euskal Herrira begira jarri nahiko genuke zehazki, Araba, Bizkaia eta Gipuzkoara, eta ekimen honen bidez Jaurlaritzari eskatzen diogu murrizketa hau ez aplikatzeko hasitako bide horretan jarrai dezala pausu batzuk gehiago emanez.
Jaurlaritzari egiten diogun lehenengo eskaera: PP-k proposatutako diskriminazioa ez aplikatzeko konpromisoa manten dezala. Manten dezala ugalketa lagundurako eskubidea emakume guztientzat ondoan gizon bat izan edo ez, inolako diskriminaziorik gabe.
Jaurlaritzari luzatzen diogun bigarren proposamena: Jaurlaritzak eta zehazki Osakidetzak horren berri eman dezala, komunikazioa eta informazio kanpainen bidez. PP-ren Gobernuak sortutako nahasmena argitzeko.
Iruditzen zaigu beharrezkoa dela informazio kanpainak egitea batetik barne mailan, Osakidetza barruko langileen artean argi izan dezaten zein den Jaurlaritzaren erabakia, zeren orain arte ginekologoen aldetik eta osasun langileen aldetik ematen den mezua ziurgabetasunarena da, esaten dute une honetan eskubidea badaukazu baina agian datorren urtean kanpoan geratuko zara, ez dakigu zer gertatuko den, hori izaten da mezua.
Eta era berean jendartera begira ere beharrezkoa da komunikazio eta informazio kanpainak egitea herritarrek argi izan dezaten zerbitzuak unibertsala izaten jarraitzen duela.
Jaurlaritzari eta zehazki Osakidetzari egiten diogun hirugarren eta azken eskaera, duela urtebete landutako zuzenketan jaso ez bagenuen ere, iruditzen zaiguna garrantzitsua dela gai honetan ere. Ugalketa lagunduko unitateen terminologia egokitzea guraso izateko moduan hitzetara egokituz. Adibidez, Osakidetzan ugalketa lagunduko unitateak esterilitate unitateak deitzen dira.
Antzutasun arazoekin hurbilduko dira bikote heterosexualak noski, baina ez da kasua hori emakumeez osatutako bikoteetan edo bikoterik gabeko emakumeetan. Hortaz unitatearen izendapena findu egin beharko litzateke, eta hau adibide bat besterik ez da.
Baita ere proposatzen duguna da materiala egokitzea, ugalketa lagunduko prozesuan zehar eta haurdunaldiaren eta ondoren etortzen den haurdunaldiaren prozesuan zehar Osakidetzak banatzen duen materiala egokitzea gurasotasun eta familia eredu anitzak existitzen direla aintzat hartuta.
Egokitu egin behar dira prozesu horietan banatzen diren materialetako irudiak eta testuak. Adibidez, ilustratzeagatik emakume haurdunei liburuxka bat banatzen zaie ama izateko bidean eta liburuxka horretan agertzen den argazkietako bat hauxe da. Hain zuzen ere, familia nuklear heterosexuala.
Eta testuan zehar aitez eta amez hitz egiten da, inoiz ez amez edo gurasoez, etabar, etabar. Ba horixe, guraso izateko modu anitzetan pentsatuta sortu behar da materiala, osasun sistema publikoak, denok, den-denok kontuan har gaitzan.
Mila esker.